ธพว.เล็งให้กู้ปรับการผลิตรวม5พันล้าน
เอสเอ็มอีแบงก์ขน 5,000 ล้านบาท ปล่อยกู้ผู้ประกอบการเน้นปรับกระบวนการผลิต เพื่อลดต้นทุนสูงสุดถึง 5 ล้านบาทต่อราย นาน 5 ปี
20 มิ.ย. 2555

เอสเอ็มอีแบงก์ขน 5,000 ล้านบาท ปล่อยกู้ผู้ประกอบการเน้นปรับกระบวนการผลิต เพื่อลดต้นทุนสูงสุดถึง 5 ล้านบาทต่อราย นาน 5 ปี 
นายโสฬส สาครวิศว กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) เปิดเผยว่า ธนาคารได้ออกสินเชื่อเพื่อปรับกระบวนการผลิต มีวงเงิน 5,000 ล้านบาท เป็นสินเชื่อเพื่อปล่อยกู้ให้ผู้ประกอบการรายย่อย หรือเอสเอ็มอีที่มีแผนปรับกระบวนการผลิตเพื่อลดต้นทุน เช่น การกู้เพื่อไปจ้างที่ปรึกษาเข้ามาปรับกระบวนการลดต้นทุน สามารถกู้ได้สูงสุดต่อรายไม่เกิน 5 ล้านบาท 
ธนาคารคิดดอกเบี้ยเงินกู้ 2 ปีแรกที่เอ็มแอลอาร์ลบ 3% และตั้งแต่ปีที่ 35 คิดดอกเบี้ยเท่ากับเอ็มแอลอาร์ มีระยะเวลาผ่อนนาน 5 ปี สามารถยื่นขอสินเชื่อได้ตั้งแต่วันนี้ถึงสิ้นปี 2557 
“โครงการนี้เน้นส่งเสริมให้เอสเอ็มอีกู้เพื่อไปปรับกระบวนการผลิต สามารถนำเงินกู้นี้ไปจ้างที่ปรึกษาเพื่อเข้ามาศึกษาเรื่องแผนลดต้นทุนในการดำเนินกิจการได้” นายโสฬส กล่าว 
สำหรับสินเชื่อเพื่อช่วยเอสเอ็มอีได้รับผลกระทบจากน้ำท่วม ได้มีผู้ประกอบการมายื่นขอสินเชื่อเต็มวงเงิน 2,000 ล้านบาทแล้วทั้งนี้สินเชื่อดังกล่าวให้กู้ได้สูงสุด 1 ล้านบาทต่อราย ดอกเบี้ย 6% มีระยะเวลาผ่อนนาน 5 ปี โดยนับแต่ต้นปีที่ผ่านมาถึงปัจจุบันอนุมัติสินเชื่อให้เอสเอ็มอีไปแล้วกว่า 1,500 ล้านบาท คาดว่าวงเงินที่เหลืออีก 500 ล้านบาทจะสามารถอนุมัติสินเชื่อได้ทั้งหมดภายในเดือน มิ.ย. นี้ 
สำหรับเงินซอฟโลนต์ของธนาคารแห่งประเทศไทย หรือ ธปท. ที่ปล่อยกู้นาน 5 ปี ดอกเบี้ย 3% นั้น ที่ผ่านมาธนาคารไม่ได้ยื่นเรื่องขอใช้วงเงินดังกล่าวจาก ธปท. เพราะในช่วงแรกเห็นว่ามีเงื่อนไขเข้มงวดมาก จึงตัดสินใจนำเงินของธนาคารออกมาปล่อยสินเชื่อเอง